Tale af Europa-Parlamentets formand, Roberta Metsola, på Det Europæiske 
Råds formelle møde den 24. februar 2022 i Bruxelles 


Det er nu, det gælder: Formand Metsola til EU's ledere 


Kære Charles, kære Ursula, kære Emmanuel, kære venner! 


Invasionen af Ukraine har ændret alt for os alle. Alt det, vi har kæmpet for og 
forsøgt at fremme verden over om vores levevis og vores europæiske værdier, 
står nu på spil. Europa skal handle nu, hvis vi vil sikre, at alt ikke ændres, også 


for den næste generation. Det er nu, det gælder. 


Jeg er stolt af, hvordan Europa har reageret — og været et forbillede — både med 
hensyn til bistand til Ukraine og med hensyn til at drage Kreml til ansvar. Og jeg 
er stolt over den globale alliance, som vi har opbygget. Den regelbaserede 
verdensorden er fortsat stærk — Putin har ikke blot fejlbedømt Ukraines mod og 
modstand, men også den demokratiske ordens styrke. Han tog grundlæggende 
fejl, da han så vores drøftelser som et tegn på svaghed, og han vil nu betale en 


hidtil uset pris. 


Ukraine ser nu — mere end nogensinde før — Den Europæiske Union som sit mål. 
Vi må svare dem ærligt og oprigtigt, men også med det håb, som de desperat 
har brug for. Hvert land skal naturligvis vælge sin egen vej, og den kan være 
kompleks — men Ukraines europæiske fremtid bør ikke drages i tvivl. Præcis som 


vi skylder det vestlige Balkan at give dem klar besked. 


Ruslands nylige trusler mod Bosnien-Hercegovina efterlader ingen tvivl om, at 


Putin er parat til at fortsætte sit destruktive felttog, også på Vestbalkan. 


Millioner af mennesker er flygtet fra Ukraine. Andre millioner er internt 
fordrevet og forventes at komme til Europa. Vi skal være parate — men endnu 
vigtigere er det, at vi skal være villige til at gøre, hvad der er nødvendigt for at 
skabe en fremtid uden frygt for dem, der ankommer til vores grænser. Vi må stå 
i spidsen for denne indsats. Det ansigt, vi skal vise omverden, skal være et 
Europa med åbne hjerter og åbne hjem — et konkret udtryk for vores europæiske 


levevis, hvor medfølelse og styrke går hånd i hånd. 


Vi skal fortsat være på vagt. Alt for mange sårbare personer, især kvinder og 
børn, er i fare for udnyttelse eller det, der er værre, og vi skal sikre, at vi råder 
over de retlige instrumenter, der gør det muligt for os at identificere dem, der 
ankommer til vores grænser. 

Dette indebærer en fornyet indsats for at komme videre med den lovgivning, 
der er på dagsordenen. Vi kan finde løsninger — og i alle mine samtaler med så 
mange af jer har jeg set en vilje og forståelse for, at verden har ændret sig, og 
det vi må også. De kommende måneder er afgørende, og i Europa-Parlamentet 
vil I have en konstruktiv og pragmatisk partner. Det var den rigtige beslutning at 
aktivere direktivet om midlertidig beskyttelse, men vi ved, at det ikke er 


tilstrækkeligt. 


Det, jeg gerne vil understrege, er, at Europa-Parlamentet har de samme mål som 


jer og ønsker at finde løsninger på de fælles udfordringer, vi står over for. 


Vi har nu muligheden for at finde praktiske og brugbare løsninger på spørgsmål 
om asyl og migration, der har været blokeret alt for længe. Nu er tiden inde til 


at styrke vores enhed, før vi står over for en umulig situation og igen er nødt til 


at møde vores borgere med undskyldninger for, hvorfor vi ikke har håndteret 


tingene bedre. 


Det samme gælder for retsstatsprincippet. Vi kan finde en vej frem. Vores 
europæiske levevis — som Ukraine ønsker at være del af — handler om et 
brændende engagement til forsvar for retsstatsprincippet, retfærdighed og lige 
muligheder. Vi må ikke glemme, hvorfor Ukraine presser så hårdt på for at blive 
medlem af vores Union. De fælles værdier, vi har, er det, der gør dette projekt 


værd at kæmpe for. 


Om sikkerhed: Putin har fremskyndet denne debat med en generation. Vores 
tankegang er fundamentalt anderledes nu. Vi er i fare, og vi er nødt til at holde 
sammen, øge vores nationale bidrag til forsvaret og anvende vores fælles EU- 
budget mere effektivt. Lad os se på, hvilke ubrugte midler der stadig er tilbage, 


og omdirigere dem til de områder, hvor der er størst brug for dem. 


Vi kan ikke tale om sikkerhed uden også at tale om fødevaresikkerhed. Vi er 
nødt til at foregribe den næste krise på vores dørtrin og finde en vej frem, der 


beskytter vores forsyningslinjer, vores landbrugere og vores befolkning. 


Om energi: Jeg vil gerne understrege, hvor vigtigt det er, at det ukrainske og 
moldoviske elnet er blevet synkroniseret med vores — et konkret resultat. Dette 
blev opnået takket være en ekstraordinær indsats fra de involverede parter, som 
tog udfordringen op. Den fortsatte støtte fra nabomedlemsstaterne for at sikre, 
at gassen strømmer mod øst til Ukraine — og således dækker en tredjedel af 


Ukraines gasbehov — skal også roses. 


Samtidig stiger energipriserne i hele Unionen, og jeg vil gerne udtrykke støtte til 
de initiativer med krav om en koordineret tilgang, som mange af jer har 


fremlagt. 


Europa-Parlamentet glæder sig også over Kommissionens nye forslag om at 
sikre, at EU's gaslagre fyldes til 80 % af kapaciteten inden næste vinter gennem 
fælles indkøbsmekanismer, obligatoriske strategiske lagre og indførelse af 
yderligere solidaritetsforanstaltninger. Medlemsstaterne og Kommissionen bør 
vide, at Parlamentet med tanke på den nuværende situations alvor er parat til 


at behandle forslaget som en hastesag. Vi er klar. 


Vi må arbejde på hurtigst muligt at diversificere vores energikilder væk fra 
Rusland. Vores langsigtede mål skal være nul gas fra Kreml. Vi ved, at dette ikke 
kan ske fra den ene dag til den anden, men det er den eneste løsning på lang 


Sigt. 


Vi har allerede været ambitiøse med Fit for 55-pakken, men nu er vi nødt til at 
bevæge os endnu hurtigere og ikke langsommere, da dette vedrører vores 


sikkerhed og vores uafhængighed såvel som vores hensyn til klimaet. 


Endelig vil jeg gerne kort nævne behovet for at støtte genopbygningen af 
Ukraine. Her kan vores Union også lede vejen, som vi gjorde med oprettelsen af 
en særlig solidaritetsfond for Ukraine. Grækenlands og Italiens tilsagn om at 
genopbygge teatre og hospitaler i Mariupol medfører ikke blot konkrete 


resultater, men giver håb. 


For at overleve har Ukraine brug for håb. En tro på Europa. En tro på at kunne 


bekæmpe Putins massive krigsmaskine. 


Mange tak. 


